ከአፍሪካ በየዓመቱ በህገ ወጥ መንገድ 50 ቢሊዮን ዶላር ይወጣል ተባለ
 ከአፍሪካ አገራት በህገ ወጥ መንገድ በየዓመቱ የሚወጣው 50 ቢሊዮን ዶላር በአህጉሪቱ ዘላቂ ልማትን ለማረጋገጥ ለሚደረገው ጥረት አንዱ ማነቆ መሆኑ ተጠቆመ፡፡ በአዲስ አበባ እየተካሄደ ባለው ሶስተኛው የፋይናንስ ለልማት ጉባዔ ላይ እንደተመለከተው በህገ ወጥ መንገድ ወደ ሌላ አገራት የሚወጣው(እንዲሸሽ የሚደረገው) ገንዘብ የዓለም አገራት ትልቁ ራስ ምታት ሲሆን በአፍሪካም ችግሩ ተንሰራፍቶ ልማቱን እየተፈታተነው ይገኛል፡፡ባለፉት 50 ዓመታት ከአፍሪካ ወደ ተለያዩ አገራት እንዲወጣ የተደረገው ገንዘብ ከትሪሊዮን ዶላር በላይ እንደደረሰ የቀድሞ የደቡብ አፍሪካ ፕሬዚዳንት ታቦ ምቤኪ ገልፀዋል፡፡ ይህም የታሰበውን ልማት ለማምጣት እንቅፋት እንደሆነ አስረድተዋል፡፡ስለሆነም መንግስታት ችግሩን ለማስወገድ በህብረትና በቅንጅት መስራት ይኖራባቸዋል፡፡ የሚወጡት ፖሊሲዎችም በአግባቡ መተግበርና በሚመለከታቸው አካላት ተገቢው ቁጥጥርና ክትትል ሊደረግባቸው ይገባል፡፡ ሙስናን ለመዋጋትና ለማቆም በቁርጠኝነት መንቀሳቀስ እንደሚገባም አፅንዖት ሰጥተው ተናግረዋል፡፡ግልፀነትን የተላበሰ አሰራር መዘርጋትም ሊሰመርበት የሚገባ ጉዳይ ነው፡፡በተቋማት መካከልም የተቀናጀና የተናበበ ትብብር መኖር እንዳለበት ነው ያሳሰቡት፡፡የዓለም ዓቀፍ የሠራተኞች ድርጅት ዳይሬክተር ጄኔራል ሚስተር ጉይ ራይደር በበኩላቸው ዘላቂ ልማትን ለማረጋገጥ ለሥራ ዕድል ፈጠራ ትኩረት መስጠት ተገቢ እንደሆነ አስምረውበታል፡፡ ድህነትን ለመቀነስና ምርታማነትን ለማሳደግ መረባረብም ቀጣዩ የትኩረት አቅጣጫ ሊሆን ይገባል፡፡ የሚፈለገውን ውጤት ሊያመጣና ሊያሰራ የሚችል የተጣጣመ ፖሊሲ መተግበር እንደሚገባም ተናግረዋል፡፡በተባበሩት መንግስታት የፇታ እኩልነትና ሴቶችን ለኃላፊነት የማብቃት ዋና ዳይሬክተር ሚስ ፑምዚሌ ሚላምቦ ዘላቂ ልማትን ለማምጣት የሴቶችን ተሳትፎ ማሳደግ ይገባል ባይ ናቸው፡፡ አገራት የሴቶችን ተሳትፎ ለማሳደግ እየወሰዱት ባለው እርምጃ የሴቶች ፖለቲካዊ ተሳትፎ መሻሻል እያሳየ ቢሆንም አሁንም ግን በቂ አይደለም ብለዋል፡፡ ለአብነትም በዓለም ዓቀፍ ደረጃ የሴቶች የፓርላማ ተሳትፎ 22 በመቶ ብቻ መሆኑን ጠቅሰዋል፡፡ሌሎች የጉባዔው ተሳታፊዎችም ዘላቂ ልማትን ለማምጣት ወሳኝ ፖሊሲዎችን በማውጣትና በመተግበር ለለውጥ መንቀሳቀስ እንደሚገባ አሳስበዋል፡፡ በድህረ 2015 ሊከናወኑ የታቀዱትን ተግባራት ከግብ ለማድረስ የአዲስ አበባው የድርጊት መርሃ ግብር ወሳኝ መሆኑን አስምርውበታል፡፡ ለቀጣዩ የዓለም አገራት የዘላቂ ልማት ጉዞ ቁልፍ መሳሪያ ነው ተብሏል፡፡፡ በጉባዔው የሚተላለፉት ውሳኔዎች የቀጣዮቹ 15 ዓመታት የትኩረት አቅጣጫዎች በመሆናቸው በሚመለከታቸው አካላት ትኩረት ሊሰጣቸው እንደሚገባ ገልፀዋል፡፡ብልሹ አሰራሮችን ማስቀረት፣ የሥራ ዕድል ፈጠራን ማሳደግ፣የፃታ ዕኩልነትን ማረጋገጥ፣ህገ ወጥ የገንዘብ ዝውውርን ማስቀረትና መሰል ለልማት ማነቆ የሆኑ ተግባራት ላየ በጋራ መዝመት እንደሚገባ ተመልክቷል፡፡